แม่ลูกอุดรธานี เก็บหวย 6 ล้าน ให้ปากคำ ตร.ยันไม่อยากได้ของคนอื่น
แม่และลูกสาวชาวอุดรธานี ที่เก็บหวย รางวัลที่ 1 จำนวน 1 ใบมูลค่า 6 ล้านบาท เข้าให้ปากคำตำรวจสภ.ย่อยนาข่า เผยไม่เคยคิดเอาของคนอื่นมาเป็นของตัวเองจากกรณี สองแม่ลูก ได้เก็บลอตเตอรี่ รางวัลที่ 1 งวดประจำวันที่ 16 มีนาคม 2563 ชุดที่ 15 หมายเลข 503446 จำนวน 1 ใบ มูลค่า 6 ล้านบาท ในช่วงเย็นของวันที่ 15 มีนาคม 2563 ก่อนนำไปให้ ผจก.ร้านสะดวกซื้อ สาขาตลาดแม่ยุพิน ถ.มิตรภาพ อุดร-หนองคาย ต.หมูม่น อ.เมืองอุดรธานี กระทั่งหลังการประกาศผลรางวัลสลากกินแบ่งรัฐบาล งวดประจำวันที่ 16 มีนาคม นายเจนละพรรดิ์ เวชกามา ผจก.ร้านสะดวกซื้อ ได้นำลอตเตอรี่ มาแจ้งความลงบันทึกเป็นหลักฐานที่ สภ.นาข่า อ.เมืองอุดรธานี ตามที่เสนอข่าวไปแล้วนั้นความคืบหน้า เมื่อเวลา 12.00 น.วันที่ 18 มีนาคม 2563 ขณะที่ ร.ต.อ.พอดี ไชยคำหาญ รอง สว.สอบสวน สภ.ย่อยนาข่า อ.เมืองอุดรธานี ปฏิบัติหน้าที่อยู่บนโรงพัก ได้มี นางมยุลา สำมะลี อายุ 45 ปี และด.ญ.รัตนพร สำมะลี อายุ 10 ขวบ ชาวบ้าน ม.4 บ้านขมิ้น-บ่อโคลน ต.กุดสระ อ.เมืองอุดรธานี พากันเดินทางมาให้ปากคำแสดงตัวเป็นคนที่เก็บสลากกินแบ่งรัฐบาลที่ถูกรางวัลที่ 1 ได้ 1 ใบ หลังจากทราบข่าวตามสื่อออนไลน์และทีวี และเป็นบุคคลในภาพกล้องวงจรปิดที่ร้านสะดวกซื้อที่เก็บสลากฯ ได้ในวันนั้น แล้วนำไปให้พนักงานร้านสะดวกซื้อ พอทราบว่าเป็นรางวัลที่ 1 ทำให้ตกใจเป็นอย่างมากนางมยุลา สำมะลี อายุ 45 ปี ให้การว่า เมื่อวันที่ 15 มี.ค.ที่ผ่านมาตนกับลูกและญาติ ได้ไปตลาดนัดหรือ ตลาดแม่ยุพิน จึงเดินไปกดเงินตู้เอทีเอ็ม หน้าร้านสะดวกซื้อ โดยตนกับลูกสาวยืนต่อแถวอยู่ข้างตู้เติมเงิน พอถึงคิวจึงได้เข้าไปกดเงิน จำนวน 1000 บาท เพื่อจะนำเงินไปซื้อกับข้าวและของใช้ในตลาด หลังจากนั้นก็เดินออกมาจากตู้เอทีเอ็ม แล้วลูกสาวได้เดินเหยียบสลากกินแบ่งฯ ที่ตกหล่นอยู่พื้น จึงได้หยิบขึ้นมาดู แล้วนำมาให้ตนจากนั้นตนเดินไปหาพี่สาวที่กำลังซื้อของอยู่ในร้านสะดวกซื้อที่อยู่ใกล้กัน บอกว่าเก็บลอตเตอรี่ได้ พี่สาวจึงบอกให้ตนเอาไปแจ้งความกับตำรวจ ด้วยความตกใจและไม่เคยเข้าโรงพักมาก่อน จึงได้เดินกลับไปเอาลอตเตอรี่ไปให้พนักงานร้านสะดวกซื้อ แล้วบอกว่าเก็บลอตเตอรี่ได้ ซึ่งหล่นอยู่ที่พื้นใกล้กับตู้เอทีเอ็มหน้าร้านสะดวกซื้อ ให้เก็บไว้ อาจจะมีใครทำหล่นเอาไว้ แล้วตามหาลอตเตอรี่ของตนเอง สาวผู้เก็บสลากฯ ได้ กล่าวนางมยุลา กล่าวด้วยว่า โดยเมื่อลูกสาวเอาลอตเตอรี่มาให้ดูตน ได้ดูเพียงเลขท้าย 3 ตัว จำได้ว่า 446 แต่เลขหน้า 3 ตัวไม่ได้ดู เพราะตนกลัวเนื่องจากเรื่องแบบนี้เคยเป็นข่าวใหญ่มาแล้ว โดยตัวเองก็ไม่คิดว่าจะเก็บไว้ เพราะมันไม่ใช่ของเรา และไม่คิดว่าจะเอาของคนอื่นมาเป็นของตนเอง โดยบอกสอนลูกสาวมาตลอด และขณะนั้นไม่คิดว่าจะเป็นรางวัลที่ 1 พอทราบผลรางวัลยิ่งทำให้ตนก็ตกใจมาก พอหลังจากที่มีข่าวออกไปตนจึงได้เดินทางเข้ามาพบเจ้าหน้าที่ตำรวจดังกล่าว.
แม่และลูกสาวชาวอุดรธานี ที่เก็บหวย รางวัลที่ 1 จำนวน 1 ใบมูลค่า 6 ล้านบาท เข้าให้ปากคำตำรวจ สภ.ย่อยนาข่า เผยไม่เคยคิดเอาของคนอื่นมาเป็นของตัวเอง
เก็บหวยรางวัลที่ 1 คืนเจ้าของ,เก็บสลากกินแบ่งรัฐบาลได้,หวยรางวัลที่1,แม่ลูก,อุดรธานี,พลเมืองดี,สภ.ย่อยนาข่า,หวย